จัดระเบียบที่ปรึกษางานก่อสร้างป้องกันคอร์รัปชันงานคมนาคม
คมนาคม เตรียมจัดระเบียบบริษัทที่ปรึกษา เน้นเพิ่มคุณภาพงาน คาดสรุปแผนภายใน 2 เดือน
12 เม.ย. 2555

คมนาคม เตรียมจัดระเบียบบริษัทที่ปรึกษา เน้นเพิ่มคุณภาพงาน คาดสรุปแผนภายใน 2 เดือน 
นายชัชชาติ สิทธิพันธุ์ รมช.คมนาคม เปิดเผยว่า ได้สั่งการให้สำนักงานนโยบายและแผนการขนส่งและจราจร (สนข.) รับผิดชอบจัดระเบียบบริษัทที่ปรึกษาที่จะรับงานของกระทรวงคมนาคม โดยจะให้ตั้งศูนย์ข้อมูลที่ปรึกษาด้านคมนาคม ซึ่งจะรวบรวมข้อมูลผลดำเนินงานในอดีต งานที่อยู่ระหว่างการศึกษาของบริษัทที่ปรึกษา เพื่อให้หน่วยงานที่จะจ้างที่ปรึกษาตรวจสอบข้อมูล คาดว่าภายใน 2 เดือนจะเห็นแผนงานอย่างเป็นรูปธรรม 
ทั้งนี้ ต้องการจะเพิ่มบทบาทความรับผิดชอบของที่ปรึกษาให้มากขึ้น โดยอาจกำหนดบทปรับ หรือบทลงโทษตามประเด็นต่างๆ ที่เกี่ยวข้อง เช่น 1.ผู้รับเหมาก่อสร้างเสนอราคาต่ำ หรือสูงกว่าราคากลางค่อนข้างมาก ซึ่งแสดงให้เห็นว่าที่ปรึกษาไม่ได้พิจารณากำหนดราคากลางที่รอบคอบเพียงพอ ต่อไปจะให้ความสำคัญเรื่องนี้มากขึ้น เพื่อลดปัญหาการคอร์รัปชัน 
2.งานก่อสร้างซึ่งดำเนินการตามผลศึกษาแล้ว พบว่าต้องมีการปรับเปลี่ยนงานมาก เนื่องจากการออกแบบไม่ตรงกับข้อเท็จจริง และ 3.งานก่อสร้างล่าช้า เนื่องจากบริษัทที่ปรึกษาไม่ให้ความร่วมมือในการแก้ไขแบบ 
“กระทรวงคมนาคมมีงบ ประมาณว่าจ้างที่ปรึกษาค่อนข้างมาก จากข้อมูลการจ้างที่ปรึกษา 5 ปีที่ผ่านมา พบว่าใช้งบประมาณในการจ้างที่ปรึกษารวม 635 โครงการ คิดเป็นเงินกว่า 1.2 หมื่นล้านบาท ขณะที่งานที่ปรึกษาถือว่าเป็นการเริ่มต้นโครงการ หากผิดพลาดจะมีผลกระทบต่อเนื่อง ดังนั้นจึงต้องให้ความสำคัญกับงานที่ปรึกษา ซึ่งจะเน้นเรื่องคุณภาพของงานเป็นหลัก” นายชัชชาติ กล่าว 
สำหรับศูนย์ข้อมูลที่ปรึกษาด้านคมนาคม จะมีข้อมูลของบริษัทที่ปรึกษาทั้งในประเทศและต่างประเทศ โดยจะเป็นข้อมูลเกี่ยวกับด้านบุคลากรของบริษัทที่ปรึกษา ว่ามีบุคลากรที่มีความรู้ความเชี่ยวชาญด้านใด และบุคลากรดังกล่าวมีงานใดที่อยู่ระหว่างดำเนินการศึกษาอยู่บ้าง
“ปัจจุบันเราเสพติดการจ้างที่ปรึกษา จนกระทั่งบุคลากรของหน่วยงานขาดความรู้ จึงต้องแก้ไข” นายชัชชาติ กล่าว